জাতীয় রবীন্দ্রসঙ্গীত সম্মিলন পরিষদের নতুন কমিটি, ড. সনজীদা খাতুন সভাপতি, ড. আতিউর রহমান নির্বাহী সভাপতি,লিলি ইসলাম সাধারণ সম্পাদক
জাতীয় রবীন্দ্রসঙ্গীত সম্মিলন পরিষদের ৪২তম বার্ষিক অধিবেশনের সমাপ্তি দিনে  ড. সনজীদা খাতুন সভাপতি, ড. আতিউর রহমান নির্বাহী সভাপতি এবং লিলি ইসলাম সাধারণ সম্পাদক  নির্বাচিত হয়েছেন।
সমাপণী দিনের অনুষ্ঠানমালা আজ রোববার  সকাল ১০.৩০টায় বাংলাদেশ শিল্পকলা একাডেমির জাতীয় নাট্যশালা মিলনায়তনে অনুষ্ঠিত হয়।

সকাল ৯টায় কেন্দ্রীয় শহীদ মিনারে পুস্পস্তবক অর্পণের মধ্য দিয়ে কর্মসূচি শুরু হয়।

সকাল ১০টায় নির্বাহী সভাপতি ড. আতিউর রহমানের সভাপতিত্বে প্রতিনিধি সম্মেলনে সারাদেশ থেকে আগত প্রতিনিধিগণ নিজ নিজ শাখার রিপোর্ট পেশ করেন। প্রতিনিধি সম্মেলনে সর্বসম্মতিক্রমে ড. সনজীদা খাতুনকে সভাপতি, ড. আতিউর রহমানকে নির্বাহী সভাপতি, লিলি ইসলামকে সাধারণ সম্পাদক এবং নাসেহুন আমীনকে কোষাধ্যক্ষ করে ৬১ সদস্য বিশিষ্ট কেন্দ্রীয় নির্বাহী কমিটি গঠন করা হয়।

বিকাল ৪টায় সমাপণী অধিবেশনে প্রধান অতিথি হিসেবে উপস্থিত ছিলেন প্রধান বিচারপতি ওবায়দুল হাসান। গুণী সম্মাননা প্রদান করা হয় শিল্পগুরু মুস্তাফা মনোয়ারকে। তাঁর পক্ষে সম্মাননা গ্রহণ করেন পুত্রবধু নাসরিন মনোয়ার।
অনুষ্ঠানে কিশোর ও সাধারণ বিভাগের চূড়ান্ত প্রতিযোগিতায় মানপ্রাপ্তদের সনদ ও পুরস্কার প্রদান করা হয়।
সমাপণী অনুষ্ঠানে সভাপতিত্ব করেন জাতীয় রবীন্দ্রসঙ্গীত সম্মিলন পরিষদের নির্বাহী সভাপতি ড. আতিউর রহমান। ধন্যবাদ জ্ঞাপন করেন জাতীয় রবীন্দ্রসঙ্গীত সম্মিলন পরিষদের সাধারণ সম্পাদক শর্মিলা বন্দ্যোপাধ্যায়।
সন্ধ্যা ৬টায় প্রদীপ প্রজ্জ্বলনের মধ্য দিয়ে সান্ধ্যকালীন অধিবেশন শুরু হয়। সঙ্গীত পরিবেশন করেন খন্দকার খায়রুজ্জামান কাইয়ুম, মনসুরা বেগম, রোকাইয়া হাসিনা, অসীম দত্ত, মহিউজ্জামান চৌধুরী, হেনরী তালুকদার, রানা সিনহা, বুলবুল ইসলাম, এটিএম জাহাঙ্গীর, তানিয়া মান্নান, সিরাজুস সালেকীন, লাইসা আহমদ লিসা, নূরজাহান বেগম শ্যামলিনা, লিলি ইসলাম। তিন কবির গানে সঙ্গীত পরিবেশন করেন ঝুমা খন্দকার, সুমা রাণী রায়, শীবেশ কীর্তনীয়া, মামুন জাহিদ খান, আজিজুর রহমান তুহিন, শারমিন সাথী ইসলাম। আবৃত্তি পরিবেশন করে ডালিয়া আহমেদ।


জাতীয় রবীন্দ্রসঙ্গীত সম্মিলন পরিষদের ৪২তম বার্ষিক অধিবেশনের সমাপ্তি দিনে  ড. সনজীদা খাতুন সভাপতি, ড. আতিউর রহমান নির্বাহী সভাপতি এবং লিলি ইসলাম সাধারণ সম্পাদক  নির্বাচিত হয়েছেন।